SKRIFTLIG FORESPØRGSEL E-1653/99

af Alexandros Alavanos (GUE/NGL) til Kommissionen

(22. september 1999)

Om: DEI som ny forskningsinstitution

Ifølge nogle oplysninger fra pressen er den græske regerings aftale med fagforeningerne inden for det offentlige elektricitetsselskab, DEI, om at finde en løsning på deres forsikringsproblem, som allerede er blevet offentliggjort, stødt på modstand i Kommissionen, som mener, at den måde, hvorpå den nye forsikringsinstitution er blevet organiseret, indebærer statsstøtte. Ifølge de samme offentliggørelser har Kommissionen erklæret, at den forbinder forsikringsspørgsmålet med planerne om større åbning af energimarkedet i Grækenland.

1. Mener Kommissionen, at måden for oprettelse af DEI's forsikringsinstitution med overdragelse af selskabets nødvendige kapitalmidler mod dækning over statsbudgettet udgør statsstøtte?

2. Er Kommissionen indstillet på, at tidsplanen for åbning af Grækenlands interne energimarked i 2001 skal være den samme for samtlige medlemsstater, eller skal den være på de 28 %, som har været gældende for de øvrige medlemsstater undtagen Grækenland i februar 1999?

Svar afgivet på Kommissionens vegne af Loyola de Palacio

(27. oktober 1999)

1. Kommissionen har ikke modtaget en notifikation fra den græske regering om dens aftale med det offentlige elektricitetsselskab (DEI). Derfor har Kommissionen ikke fremsat en erklæring om det pågældende spørgsmål. På indeværende tidspunkt er det således ikke muligt at udtale sig om, hvorvidt der er tale om statsstøtte, som omhandlet i EF-traktatens artikel 87 (tidligere artikel 92). Kommissionen har til hensigt at anmode den græske regering om informationer.

2. Medlemsstaterne var forpligtet til at gennemføre bestemmelserne i Europa-Parlamentets og Rådets Direktiv 96/0092/EF af 19. december 1996 om fælles regler for det indre marked for elektricitet(1) inden den 19. februar 1999. Belgien og Irland fik dog et ekstra år til at gennemføre direktivet, mens Grækenland fik to ekstra år til at vedtage gennemførelseslovgivningen.

Direktivets artikel 19 vedrører en åbning af markedet i tre tempi. Den nationale markedsandel øges gradvis over en periode på seks år. Den minimale markedsåbning, svarende til det første skridt, beregnes som den del af Fællesskabets samlede elekticitetsforbrug, som forbruges af endelige kunder med et årligt forbrug på over 40 GWh. I henhold til den seneste beregning betyder det, at mindst 26,48 % af de enkelte nationale markeder har skullet være åben for konkurrence siden den 19. februar 1999. I anden omgang tre år efter direktivets ikrafttræden sænkes tærsklen til 20 GWh. Derved øges den minimale markedsåbning til ca. 28 %. I tredje omgang seks år efter direktivets ikrafttræden sænkes tærsklen yderligere til 9 GWh, hvilket svarer til en markedsåbning på ca. 33 %.

Hvis Grækenland benytter sig af den fulde toårsperiode, skal landet liberalisere, hvad der svarer til den anden fase, af sin andel af elektricitetsforbruget. Den anden fase starter tre år efter direktivets ikrafttræden, dvs. den 19. februar 2000. I 2003 skal landet liberalisere den andel af det samlede elektricitetsforbrug, som forbruges af endelige kunder med et årligt forbrug på over 9 GWh, baseret på et fællesskabsgennemsnit.

(1) EFT L 27 af 30.1.1997.